FSMART เตรียมวิ่ง! รับเต็มขายตั๋วบอลโลกโซนเอเชียผ่านตู้บุญเติมทั่วประเทศ
สมาคมกีฬาฟุตบอลแห่งประเทศไทยฯ ประกาศให้สิทธิ์ FSMART เป็นผู้จำหน่ายตั๋วเข้าชมการแข่งขันฟุตบอลโลก 2018 รอบคัดเลือก 12 ทีมสุดท้าย โซนเอเชีย ผ่านตู้บุญเติมกว่า 70,000 ตู้ทั่วประเทศ
16 มิ.ย. 2559

สมาคมกีฬาฟุตบอลแห่งประเทศไทยฯ ประกาศให้สิทธิ์ บริษัท ฟอร์ท สมาร์ท เซอร์วิส จำกัด (มหาชน) หรือ FSMART เป็นผู้จำหน่ายตั๋วเข้าชมการแข่งขันฟุตบอลโลก 2018 รอบคัดเลือก 12 ทีมสุดท้าย โซนเอเชีย ผ่านตู้บุญเติมกว่า 70,000 ตู้ทั่วประเทศ
ตามที่ สมาคมกีฬาฟุตบอลแห่งประเทศไทยฯ ได้มีประกาศเมื่อวันที่ 5 พ.ค.ที่ผ่านมา เชิญชวนบริษัทเอกชนเสนอแผนการดำเนินการและผลตอบแทนการจำหน่ายตั๋วเข้าชมการแข่งขันฟุตบอลโลก 2018 รอบคัดเลือก 12 ทีมสุดท้าย โซนเอเชีย ซึ่งกำหนดแข่งขันระหว่างวันที่ 1 ก.ย.59 ถึงวันที่ 5 ก.ย.60 โดยมี 6 บริษัทยื่นแผนการดำเนินการเรื่องการจำหน่ายตั๋วเข้าชม จำนวน 6 รายคือ
1.บริษัท เคาน์เตอร์เซอร์วิส จำกัด, 2.บริษัท ไทยทิคเก็ตเมเจอร์ จำกัด, 3.บริษัท G Softbiz, 4.บริษัท ดรีมมิโอ จำกัด, 5.บริษัท ฟอร์ท สมาร์ท เซอร์วิส จำกัด (มหาชน), บริษัท อีเว้นท์ ป๊อป จำกัด
ล่าสุดเมื่อวันที่ 15 มิ.ย. สมาคมกีฬาฟุตบอลฯ ได้ประกาศให้สิทธิ์ บริษัท ฟอร์ท สมาร์ท เซอร์วิส จำกัด (มหาชน) เป็นผู้จำหน่ายตั๋วดังกล่าว โดยให้เหตุผลว่าเนื่องจากมีแผนงานการจัดจำหน่ายตั๋วที่เป็นธรรม มีประสิทธิภาพสูงสุด แฟนบอลสามารถซื้อตั๋วได้สะดวกและทั่วถึง นอกจากนี้ยังเสนอผลตอบแทนให้กับ สมาคมฯ สูงสุด และมีระบบการจัดจำหน่าย ช่องทางการชำระเงิน และระบบการจัดส่งที่เป็นระบบ โดยแฟนบอลสามารถชำระเงินค่าตั๋วได้ตลอด 24 ชั่วโมง ผ่านตู้บุญเติมจำนวน 70,000 กว่าตู้ทั่วประเทศ
 
ขณะที่ราคาหุ้น FSMART ปิดวานนี้ (15 มิ.ย.) อยู่ที่ 15.40 บาท ลบ 0.10 บาท หรือ 0.65% มูลค่าซื้อขายที่ 39.13 ล้านบาท
…

 